O Erdapfel de Behaim, 1492.
O **Erdapfel** (en alemán: literalmente «*mazá da terra*») é o globo terrestre máis antigo que se conserva. Foi elaborado polo navegante, cosmógrafo e xeógrafo alemán Martin Behaim en 1492. Trátase dunha bóla de 51 cm de diámetro, composta de dúas semiesferas feitas de liño laminado con reforzo de madeira e cuberta cun mapa pintado por Georg Glockendon. O mapa foi debuxado en papel e colouse na capa de pergamiño coa que primeiramente se cubriu o globo.

Historia e características
--------------------------

Martin Behaim e o seu Erdapfel.
Proxección do Erdapfel.
Área oceánica descrita no globo de Martin Behaim.
O continente americano non aparece, pois Cristovo Colón non retornou da súa primeira viaxe até marzo de 1493. O globo presenta unha Eurasia magnificada e un océano baleiro entre a Europa occidental e o leste de Asia. Cipango (Xapón), que se sitúa ó sur da súa verdadeira posición, e as illas asiáticas tamén son desproporcionadamente grandes. Inclúese a mítica illa de San Brandán, así como unha multitude de illas fabulosas.

Europa e o Mediterráneo son os que están representados con maior precisión. África represéntase con gran detalle, especialmente as costas norte e oeste, o que indica a viaxe de Behaim a bordo dun barco portugués ou a adquisición dunha carta náutica portuguesa por parte de Behaim. A costa leste, porén, amósase de xeito moi impreciso. Canto máis ó leste, máis distorsionada se torna a imaxe. O subcontinente indio case non é recoñecíbel como tal.

A idea de lle chamar «mazá» pode estar relacionada co *Reichsapfel* («Mazá Imperial» ou *globus cruciger*), tamén gardada en Nürnberg, xunto coas xoias do Reich (*Reichskleinodien*). O nome non está relacionado co significado moderno de *Erdapfel* no sur de Alemaña e Austria, que é «pataca», pois as castañas de terra aínda non se trouxeran de América a Europa.

Desde a súa creación até comezos do século XVI ficou nunha sala de recepción do concello de Nürnberg. Posteriormente estivo en posesión da familia Behaim. En 1907 foi transferido ó Museo Nacional Xermánico (Germanisches Nationalmuseum) de Nürnberg.

### Dixitalización

En 1992 foi trasladado durante algún tempo á Universidade Técnica de Viena para ser estudado e dixitalizado co gallo do seu 500 aniversario. En 2011, o Museo Nacional comezou unha segunda dixitalización.

Edición facsímile do Erdapfel, 1908.

Notas
-----

1. ↑  "Der Behaim-Globus in Nürnberg". *Bayern-online* (en alemán).
2. ↑  Hering, Bernd (1992). "Die Herstellungstechnik des Behaim-Globus: Neue Ergebnisse". En G. Bott, J. Willers. *Focus Behaim-Globus* (en alemán). Nürnberg: Germanisches Nationalmuseum Nürnberg.
3. ↑  Hilsenbeck, Renate (1992). "Mittelalterliche Weltkunde und Behaim-Globus". *Focus Behaim Globus, Teil 1: Aufsätze* (en alemán). Nürnberg. pp. 226–236.
4. ↑  Dorffner, Lionel (1996). "Der digitale Behaim-Globus – Visualisierung und Vermessung des historisch wertvollen Originals". *Cartographica Helvetica* (en alemán) (14). ISSN 1015-8480.
5. ↑  "Digitalfotografische Erfassung und Erstellung eines 3-D-Computermodells des Behaim-Globus". *Germanisches Nationalmuseum* (en alemán).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Erdapfel Modificar a ligazón no Wikidata*** |

### Bibliografía

* Ravenstein, Ernst G. (1908). *Martin Behaim, His Life and His Globe* (en inglés). Londres: George Philip & Son, Ltd.

### Outros artigos

* Historia da cartografía
* Mapamundis antigos

### Ligazóns externas

* The International Coronelli Society for the Study of Globes *(en inglés)*
* Detailed analysis *(en inglés)*

|  |  |
| --- | --- |
| Control de autoridades | 
* Wd: Q1903450
* EBID: ID

 |